ЕкIумрэ емыкIумрэ щыхуагъасэ
  Налшык махуэ къэс жыхуаIэм хуэдэу къыщызэIуах сабийхэм зыщрагъэужь IуэхущIапIэщIэхэр. Иджыблагъэ гъуэгу техьа «Этика»-р абыхэм къащхьэщокI щIэныгъэм къыдэкIуэу, я деж екIуалIэ ныбжьыщIэхэр адыгэхэмрэ балъкъэрхэмрэ къадекIуэкI хабзэмрэ цIыху хэтыкIэмрэ щыхуагъэсэну зэрамурадымкIэ. 
 «ЩэныфIагъымрэ щэнхабзэмрэ зыщрагъэужь IуэхущIапIэ» - аращ «Этика» псалъэ кIэщIымкIэ утыку къихьа Темукуевэ Фатимэ и сабий зыужьыпIэм зыкъызэригъэлъагъуэ фIэщыгъэр. Сыт ар адрейхэм нэхъ лейуэ къахэзыгъэщыр жыпIэмэ, занщIэу нэм зыкъыщIедзэ мыбы щылажьэхэм щIалэ цIыкIум – лIы хьэл, хъыджэбз цIыкIухэм – бзылъхугъэ хьэл хапщэныр Iэмал зимыIэу къызэралъытэр.
 Фатимэ IуэхущIапIэр къызэIуихынымкIэ чэнджэщэгъу къыхуэхъуар психолог Апажэ Валерийщ. Ди республикэм IэщIагъэлI нэхъ лъэрызехьэу къыщалъытэхэм яз Апажэм и гъэсэныгъэ Iэмалхэрщ мыбы щаубзыхуа программэм лъабжьэ хуэхъуар.
 IуэхущIапIэр къыщызэIуахым Валерий жиIащ: «Иджырей сабийхэм егъэлеяуэ псынщIэу заужь. Абыхэм я щхьэкуцIым и лъэныкъуитIри мэлажьэ. Дэ дыдейхэм е ижьыр е сэмэгур нэхъ щIэгъэхуэбжьамэ, абыхэм тIури зэдагъэлажьэ. Иджыри зы гъэщIэгъуэн – иджырей сабийхэм я щхьэкуцIым зэхах-ялъагъум щыщу зыхуейри зыхуэмейри, проценти I00-м нэс зыщIешэ, ауэ щыхъукIэ акъылым абы щыщу зэригъэзахуэр процент 50-м нэсщ. Адрейр зэрыщыту «гупсысэ пхъэнкIий» жыхуаIэм ещхьу къонэ. Абы иджырей Iэмэпсымэхэм къыздахь зэраныгъэр хыупщэжмэ, хуэм-хуэмурэ хъумрэ бзымрэ я зэхуаку дэлъын хуей гъунапкъэр мэкIуэд. Дэ ди мурадщ ныбжьыщIэхэм я хьэл-щэныр зэтрагъэувэну дадэIэпыкъуну. ЩIалэхэм хъулъхугъэм хуэфэщэн гупсысэкIэрэ цIыху хэтыкIэрэ яIэу, пщащэхэми бзылъхугъэм хэлъыпхъэр зэхалъхьэфу».
 «Ди IуэхущIапIэм «Этика» зэрыфIэтщам къыбгуригъаIуэ хуэдэу щытщ дэ ди республикэм щыпсэу лъэпкъхэм я гъащIэм щыщ Iыхьэ хъуа хабзэхэр псом нэхърэ нэхъапэу къызэрытлъытэр, - дыкъыщоджэ IуэхущIапIэм зыкъыщигъэлъагъуэ инстаграм напэкIуэцIым. - «Нэмысымрэ хабзэмрэ» дерсхэм («Этика и этикет») ныбжьыщIэхэр щрагъэсэнущ екIумрэ емыкIумрэ къагурыIуэу, дэтхэнэ цIыхуми пщIэ хуэпщIу убгъэдэтын зэрыхуейри щIыхуейри. Дэ мыхьэнэшхуэ еттынущ ди еджакIуэхэм езыхэр щыпсэу щIыналъэр фIыуэ ялъагъуным, абы и тхыдэр яджыным, унагъуэм, лъэпкъ гъащIэм, щIыналъэм хуэпэж хэкупсэу, фIэщхъуныгъэм гулъытэ хуащIу къыдэкIуэтеиным. «Этикэмрэ этикетымрэ» хуригъэджэнущ Джаурджий Динэ».
 «Бзэ клуб» зыфIаща къудамэм бзиплI щрагъэджынущ: инджылызыбзэ, адыгэбзэ, балъкъэрыбзэ, хьэрыпыбзэ.
 ЩIэщыгъуагъ IуэхущIапIэм къезытхэм язщ диныр IэщIыб зэрамыщIыр. ХьэрыпыбзэмкIэ егъэджакIуэ Кульбаевэ Фатимэ гукъыдэж зиIэр Суэйд Аймэн и егъэджэкIэ IэмалымкIэ пщIэншэу тэджуидым (КъурIэн къеджэкIэм) иригъэсэнущ.
 Лъэпкъыбзэхэм гулъытэ хэха зэрыхуащIынум къыхегъэщ «Этика» IуэхущIапIэр езым ещхь куэдым. Бзэр езыгъэджынухэм ябгъурыту мы центрым щолажьэ театрым и артистхэр. Абыхэм я гъусэу сабийхэр тхылъ еджэнущ, спектакль цIыкIухэр ягъэувынущ, гъэхуауэ къеджэкIэ зрагъэщIэнущ. А къалэныр я пщэ далъхьэж артистхэу КIэхумахуэ ФатIимэрэ КIуэкIуэ Имранрэ. КъинэмыщIауэ, психолог IэщIагъэми хуеджа Имран щIалэ цIыкIухэм цIыху хэтыкIэ щрагъэщIэну къудамэм щолажьэ.
 Шахмат джэгукIэм гупсысэкIэм зригъэужьу къызэралъытэм щхьэкIэ, апхуэдэ къудами хагъэхьащ «Этика»-м. А псом къадэкIуэу, зэманым и нэщэнэ хъуа «сабийм зы сыхьэткIэ тхубгъэдэс» Iэмалри мэлажьэ. 
Чэрим Марианнэ.
